95 poginulih u požaru u noćnom klubu u Rhode Islandu (21/2/03) - 2003-02-21
Vatra, uzrokovana pirotehnikom heavy metal rock banda, se u tri minute proširila cijelim prostorom; klub nije imao protu-požarnu zaštitu
U požaru u jednom noćnom klubu u mjestu West Warvick, u saveznoj državi Rhode Island, poginulo je najmanje 95 osoba, dok ih je ranjeno više od 150. Požar je izbio sinoć, za vrijeme koncerta heavy metal skupine Great White. Svjedoci tvrde da je požar uzrokovao pirotehnički dio showa ove rock skupine. Šef lokalne vatrogasne postaje izjavio je da se vatra u svega tri minute od stropa proširila cijelim prostorom, a da klub nije imao adekvatnu protu-požarnu zaštitu. Nekoliko je osoba poginulo na vratima kluba, nakon što su bili blokirani pred izlazom. Televizijske snimke pokazuju scene potpunog kaosa, te stotine posjetitelja koji pokušavaju uteći pred vatrom. Lokalne su bolnice primile više od 160 preživjelih. Nekoliko se ljudi smatra nestalima. U klubu je u trenutku izbijanja požara bilo oko 250 ljudi. Prije nekoliko dana, u noćnom klubu u Chicagu, došlo je do slične tragedije - u ljudskom stampedu pred izlazom u klub poginula je 21 osoba.